དེ་ཡང་དེང་སྐབས་སུད་སིའི་གྲོང་ཁྱེར་ཇི་ནེ་ཝར་འཛམ་གླིང་མཉམ་འབྲེལ་རྒྱལ་ཚོགས་ཀྱི་འགྲོ་མིའི་ཐོབ་ཐང་ལས་འཛིན་ལྷན་ཚོགས་ཀྱི་འཆར་ཅན་ཚོགས་འདུ་ཐེངས་༣༧དེ་འཚོགས་འགོ་ཚུགས་ཡོད་པའི་སྐབས་འདིར།རྒྱལ་སྤྱིའི་ཉེས་ཡངས་ཚོགས་པ་དང་།རྒྱལ་སྤྱིའི་བོད་དོན་ལས་འགུལ་ཚོགས་པ།འགྲོ་བ་མིའི་ལྟ་ཞིབ་ཚོགས་པ་སོགས་འགྲོ་བ་མིའི་ཐོབ་ཐང་ཚོགས་པ་བཅུ་གྲངས་ཤིག་གིས་མཉམ་འབྲེལ་གྱི་འཕྲིན་ཡིག་ཕུལ་ནས།རྒྱ་ནག་ནང་གི་འགྲོ་བ་མིའི་ཐོབ་ཐང་དང་འབྲེལ་བའི་མི་སྣར་གནོད་འཚེ་ཕོག་པའི་གྱོད་དོན་ཏེ།རྒྱ་ནག་གི་བཙོན་དུ་གྲོངས་པའི་ནོ་བེལ་གཟེངས་རྟགས་ཐོབ་མཁན་ལིག་ཞོ་པོ་ཡི་བཟའ་ཟླ་ལིའུ་ཤའ་བཟང་བཙོན་དུ་བཅུག་པ།དེ་བཞིན་བོད་ཀྱི་སྐད་ཡིག་ཐོབ་ཐང་སྲུང་སྐྱོབ་པ་བཀྲ་ཤིས་དབང་ཕྱུག་ལགས་འཛིན་བཟུང་བཀག་ཉར་བྱས་ནས་ལོ་གཉིས་འགྲོ་གི་ཡོད་པ་སོགས་གྱོད་དོན་ལྔ་དམིགས་སུ་བཀར་ནས་རྒྱ་ནག་གི་འགྲོ་བ་མིའི་ཐོབ་ཐང་གི་ཛ་དྲག་གནས་སྟངས་འགྲེལབརྗོད་ཀྱིས།རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལས་འཛིན་ལྷན་ཚོགས་ཀྱི་འབྲེལ་ཡོད་དཔོན་རིགས་ཀྱིས་རྒྱ་ནག་ལ་གནོན་ཤུགས་སྤྲད་དེ་རྒྱ་ནག་ནང་གི་འགྲོ་བ་མིའི་ཐོབ་ཐང་ཇེ་སྡུག་དང་སྐྱོ་རུ་འགྲོ་བཞིན་པ་དེར་གདོང་ཐུག་ནས་སྐྱོན་བརྗོད་བྱས་བ་ཡིན་ན།ད་ལྟ་རྒྱ་ནག་ཏུ་འཛིན་བཟུང་བཀག་ཉར་འོག་ཡོད་པའི་མི་སྣ་དེ་དག་གི་གནས་སྟངས་ལེགས་བཅོས་ཡོང་བར་རེ་བ་ཡོད་པ་བརྗོད་ཡོད་ལ།དེ་བཞིན་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལས་འཛིན་ལྷན་ཚོགས་ནས་ངེས་པར་རྒྱ་ནག་གི་བཙོན་དུ་ཡོད་པའམ་བཀག་ཉར་བྱས་པའི་མི་སྣ་དེ་དག་གི་གནས་སྟངས་ལ་གཙིགས་ཆེན་གནང་དགོས་པའི་ཛ་དྲག་འབོད་སྐུལ་བྱས་ཡོད་པ་རེད།